SKRIFTLIG FORESPØRGSEL P-1504/01

af Patricia McKenna (Verts/ALE) til Kommissionen

(11. maj 2001)

Om: Transport af dyr

I december 2000 offentliggjorde Kommissionen en beretning om gennemførelsen og håndhævelsen af transportdirektiv 91/628/EØF(1) ændret ved direktiv 95/29/EF(2). Det siges heri klart, at de fleste medlemsstater ikke foretager en korrekt håndhævelse af bestemmelserne om beskyttelse af dyr under transport. Kommissionen har også til hensigt at foreslå visse ændringer til direktivet og bilagene, selv om Parlamentet først vil blive anmodet om at afgive en udtalelse om forslagene til ændring af direktivets artikler på et eller andet tidspunkt ude i fremtiden. Den ukontrollerede og undertiden ulovlige transport af dyr (navnlig får) til slagtning har været skyld i den hurtige spredning af mund- og klovsygen i Det Forenede Kongerige, Frankrig, Nederlandene og Tyskland. Disse får ville imidlertid også have været udsat for lidelser, selv om de ikke var blevet smittet med denne forfærdelige sygdom.

Er Kommissionen ikke enig i, at det er nødvendigt at foretage mere radikale ændringer af transportbestemmelserne end de bestemmelser, der omtales i beretningen, og at Parlamentet bør anmodes om at afgive udtalelse om alle forslag til ændring af direktiverne, herunder også bilagene?

(1) EFT L 148 af 30.6.1995, s. 52.

(2) EFT L 340 af 11.12.1991, s. 17.

Svar afgivet på Kommissionens vegne af David Byrne

(18. juni 2001)

Nødvendigheden af at begrænse transporten af dyr over lange afstande til de absolut mest nødvendige rejser og at holde lidelserne nede på et minimum er særlig vigtige mål for Kommissionen.

Kommissionen er enig i, at det er vigtigt med strengere regler for at forbedre den nuværende situation, selv om det ikke er muligt at forhindre uacceptabel behandling af dyr blot gennem lovgivning og kontrolforanstaltninger. Her understreger Kommissionen, at det er absolut nødvendigt, at medlemsstaterne sørger for en streng gennemførelse af gældende fællesskabslovgivning.

Hvad angår ny lovgivning, har Kommissionen for nylig taget følgende initiativer:

- for at forhindre transport af tilskadekomne og syge dyr vedtog Kommissionen beslutning 2001/298/EF af 30. marts 2001 om ændring af bilagene til Rådets direktiv 64/432/EØF, 90/426/EØF, 91/68/EØF og 92/65/EØF og Kommissionens beslutning 94/273/EF om beskyttelse af dyr under transport(1) med det formål at indføre ændrede sundhedscertifikater i forbindelse med handel inden for fællesskabet med kvæg og svin med angivelse af dyrs egnethed til transport;

- for at forbedre køretøjernes standard vedtog Kommissionen den 9. april 2001 et forslag til en rådsforordning om ventilationssystemer i lastbiler, der anvendes til transporter over otte timers varighed(2).

Et yderligere forslag til ændring af direktiv 91/628/EØF vil blive forelagt, som sigter på at forbedre situationen yderligere. Desuden vil en omdefinering af transporttiden og lastetætheden blive overvejet, når man har modtaget en ny udtalelse fra Den Videnskabelige Komité for Dyrs Sundhed og Trivsel, som forventes at foreligge ved udgangen af 2001.

I forbindelse med udarbejdelsen af forslaget til ændring af direktiv 91/628/EØF vil Kommissionen ligeledes se på de seneste udviklinger, som har berørt dyretransporten i Europa og navnlig i lyset af den nylige mund- og klovsygeepidemi.

Proceduren til ændring af direktiv 91/628/EØF, og herunder dets bilag, er baseret på artikel 37 (den tidligere artikel 43) i EF-traktaten. Denne artikel fastslår, at Parlamentet skal høres.

(1) EFT L 102 af 12.4.2001.

(2) KOM(2001) 197 endelig udg.